C 40/22

Uverejnenie žiadosti o zápis názvu do registra podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2021/C 40/11)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

JEDNOTNÝ DOKUMENT

„Hegykői petrezselyemgyökér“

EÚ č.: PGI-HU-02492 – 8. 3. 2019

CHOP ( ) CHZO (X)

1. Názov [CHOP alebo CHZO]

„Hegykői petrezselyemgyökér“

2. Členský štát alebo tretia krajina

Maďarsko

3. Opis poľnohospodárskeho výrobku alebo potraviny

3.1. Druh výrobku

Trieda 1.6. Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1

Výrobok s chráneným zemepisným označením „Hegykői petrezselyemgyökér“ je koreň petržlenu druhu Petroselinum crispum L. Medzi používané odrody patrí Eagle, Berliner Halblang (polodlhé, skoré odrody), Fakír a Arat (dlhé odrody).

Pri uvedení na trh má petržlen „Hegykői petrezselyemgyökér“ valcovitý tvar, dĺžku 200 – 300 mm, priemer/hrúbku 20 až 40 mm a hmotnosť 50 až 150 g. Koreň má snehovobielu farbu a hladký povrch bez bočných výrastkov. „Hegykői petrezselyemgyökér“ sa od inej koreňovej zeleniny odlišuje tým, že jeho koreň má hladší povrch bez bočných výrastkov a výrazne korenistú chuť a vôňu.

Petržlen „Hegykői petrezselyemgyökér“ má tieto chemické parametre:

— obsah cukru: aspoň 9 g na100 g čerstvého výrobku (podľa hmotnosti),

— obsah vápnika: aspoň 30 mg na100 g čerstvého výrobku,

— obsah fosforu: aspoň 30 mg na100 g čerstvého výrobku.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

—

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

„Hegykői petrezselyemgyökér“ sa pestuje a zberá v zemepisnej oblasti vymedzenej v bode 4.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

—

3.6. Špecifické pravidlá označovania výrobku, na ktorý sa vzťahuje registrovaný názov

—

4. Stručné vymedzenie zemepisnej oblasti

„Hegykői petrezselyemgyökér“ sa pestuje v blízkosti Neziderského jazera v Rábsko-mošonsko-šopronskej župe v maďarskom regióne Západné Zadunajsko. Pestuje sa na správnom území obcí Hegykő a Fertőhomok v oblasti severne od hlavnej cesty, ktorá prechádza týmito obcami, a južne od Neziderského jazera.

5. Súvislosť so zemepisnou oblasťou

Súvislosť výrobku so zemepisnou oblasťou je založená na jeho kvalite.

Petržlen, ktorý sa pestuje pri Neziderskom jazere, je dobre známy už približne 200 rokov a teší sa veľkej obľube. „Hegykői petrezselyemgyökér“ sa od petržlenov pestovaných na iných miestach v Maďarsku odlišuje tým, že má snehovobielu farbu, hladký povrch bez bočných výrastkov a výrazne korenistú chuť a vôňu. Za tieto vlastnosti vďačí pôsobeniu pôdy a podnebia v oblasti Neziderského jazera a úpätia Álp.

Sypká, do hĺbky zvrstvená, čerstvá pôda vysušeného dna jazera, ktorá sa tu vytvorila po zavedení opatrení na regulovanie záplav, umožňuje pestovať plodiny s dlhým a hladkým koreňom bez bočných výrastkov.

Okraj obce Hegykő je sčasti tvorený Neziderským jazerom. Spoločnou vlastnosťou zemín v tejto oblasti je ich heterogénne mozaikovité rozloženie, pôdny profil tvorený naplavenými vrstvami, veľmi rôznorodé mechanické zloženie, vysoký obsah CaCO3 a zásaditosť, ktorá je v niektorých prípadoch výrazná.

Pôda v panve Neziderského jazera bola odjakživa formovaná prirodzeným pohybom vody. Voda z Neziderského jazera bežne zaplavuje nižšie položené miesta pri zvýšenej hladine alebo prevládajúcom vetre zo severu, pričom do zaplavených oblastí so sebou prináša rozpustené soli a rozptýlené častice piesku, prachu a ílu. Medzi hlavné faktory, ktoré vplývajú na pôdotvorbu v danej oblasti, preto patrí naplavovanie a usadzovanie sedimentov, formovanie lužnej pôdy, hromadenie soli a zasoľovanie. Pôdy v tejto oblasti majú typicky sivasté sfarbenie, obsahujú sedimenty a hrubý piesok pochádzajúci z dna jazera. Ľahko sa obrábajú, pričom bilancia vody v pôde je vyvážená, vďaka čomu sú vhodné na pestovanie koreňovej zeleniny, a teda aj petržlenu „Hegykői petrezselyemgyökér“.

Zvýšené hodnoty vápnika a fosforu v koreni sú dôsledkom hlavných faktorov, ktoré vplývajú na pôdotvorbu v oblasti Neziderského jazera, t. j. naplavovanie a usadzovanie sedimentov, formovanie lužnej pôdy, hromadenie soli a zasoľovanie.

Okrem toho sú na pestovanie petržlenu „Hegykői petrezselyemgyökér“ vhodné aj klimatické podmienky tejto oblasti, ktorá sa nachádza v najchladnejšej a najvlhkejšej nížine v Maďarsku. V januári dosahuje priemerná teplota –2 °C a v júli +22 °C, pričom priemerná ročná teplota je približne +10 °C. Na pestovanie petržlenu „Hegykői petrezselyemgyökér“ sú vhodné nižšie teploty počas leta, keďže optimálna teplota na jeho pestovanie predstavuje 16 °C.

Výrazne korenistá chuť a vôňa petržlenu „Hegykői petrezselyemgyökér“ sú dôsledkom osobitého podnebia regiónu v okolí Neziderského jazera. Klimatické podmienky tejto oblasti (najmä chladné, vlhké počasie, pre ktoré je vegetačné obdobie dlhšie) sú vhodné na tvorbu aromatických látok.

Ročný úhrn zrážok v regióne (650 – 700 mm) poskytuje značné množstvo vody, ktoré je potrebné v období klíčenia a počas počiatočného obdobia rastu petržlenu.

Výnosy plodín sú vo všeobecnosti predvídateľné vďaka obsahu vody v pôde a vodnej hladine rozsiahleho Neziderského jazera, ktoré je vzdialené približne 1 200 – 1 500 m a zabezpečuje vlhkosť, ktorá je potrebná vzhľadom na prevládajúce vetry zo severo-severozápadu. Veľkou výhodou tejto oblasti je aj hojnosť slnečného svitu od jari do jesene v trvaní až do 2 000 hodín ročne.

Veľa hodín slnečného svitu počas dozrievania a dlhé vegetačné obdobie v dôsledku chladného podnebia podporujú tvorbu cukrov, vďaka čomu je jeho obsah v petržlene „Hegykői petrezselyemgyökér“ vysoký.

Stredne zhutnená piesčito-hlinitá pôda v tomto regióne, ako aj jeho podnebie sú ideálne na pestovanie koreňovej zeleniny ako „Hegykői petrezselyemgyökér“. Vďaka sypkej usadenej piesčitej pôde má koreň hladký povrch bez bočných výrastkov. Dlhšie vegetačné obdobie v dôsledku chladného a vlhkého počasia je vhodné na tvorbu korenistých aromatických látok. Veľa hodín slnečného svitu počas dozrievania koreňu dodáva vysoký obsah cukrov.

Okrem vlastností pôdy majú značný vplyv na rast dlhého petržlenu „Hegykői petrezselyemgyökér“ bez bočných výrastkov aj miestne pestovateľské postupy.

Na jeseň sa vykonáva orba do hĺbky 40 cm a navŕšia sa hrobčeky s výškou 30 cm a rozstupom 75 cm a povrch hrobčekov sa vyrovná. Do hrobčekov sa zaseje 25 až 30 semien na meter a riadok do hĺbky 1 až 2 cm. Plytká sejba výrazne vplýva na rovnomerné vzchádzanie rastlín. Jemným valcovaním sa pôda, ktorá je náchylná na praskanie, prevzdušní, čo takisto pomáha vzchádzaniu rastlín.

Vďaka hrobčekovej výsadbe a vlastnostiam pôdy nemá koreň bočné výrastky a zostáva hladký, a teda ho možno jednoducho vybrať z pôdy bez toho, aby došlo k poškodeniu.

Spočiatku sa zber úrody vykonáva manuálne a selektívne, až kým celá rastlina nedosiahne primeraný stupeň zrelosti. Selekcia koreňov, ktoré možno vybrať z pôdy, si vyžaduje značné odborné znalosti. Po mechanickom skyprení pôdy sa plodina zbiera manuálne, pričom sa zozbiera celá úroda.

„Hegykői petrezselyemgyökér“ je medzi spotrebiteľmi známym, renomovaným a vyhľadávaným výrobkom. Jeho význam je zdôraznený v dizertačnej práci s názvom „A gasztronómia szerepe Magyarország idegenforgalmi földrajzában“ [Úloha gastronómie na turistickej mape Maďarska], ktorú vytvoril Dénes Sándor na doktorandskej fakulte univerzity v Pécs v roku 2012 a v ktorej autor hovorí o petržlene „Hegykői petrezselyemgyökér“ ako o jednej z typických miestnych ingrediencií v regióne Západné Zadunajsko.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

https://gi.kormany.hu/foldrajzi-arujelzok

(1) Ú. v. EÚ L 343, 14.12.2012, s. 1.